**Csongrád Város Polgármesterétől**

Száma: REF/ 102-1/2019.

Témafelelős: Tóth Irén

**ELŐTERJESZTÉS**

**Csongrád Városi Önkormányzat Képviselő-testületének**

 **2019. december 11- én tartandó rendkívüli ülésére**

**Tárgy:** Javaslat az I. sz. felnőtt háziorvosi körzet háziorvosi feladatainak ellátása érdekében feladat-ellátási szerződés megkötésére

**Tisztelt Képviselő-testület!**

Dr. Szilágyi István háziorvos(Szilágyi és Társa Egészségügyi Szolgáltató Betéti Társaság, 6640. Csongrád Szentesi u. 9.), 2019. április 23.-án benyújtásra kerülő levelében tájékoztatta önkormányzatunkat, hogy 2019. december 31.-vel meg kívánja szüntetni az I. sz. háziorvosi körzet feladatellátását. Praxisjogát szeretné átadni más orvos részére. Amennyiben ezen szándéka 2019. december 31.-ig nem teljesül, a praxisjog visszakerül Csongrád Városi Önkormányzat tulajdonába. A Képviselő-testület tudomásul vette Dr. Szilágyi István bejelentését, és a jogszabályok előírásai szerint lefolytatta az eljárást.

Dr. Szilágyi István és Dr. Stengl Éva 2019. december 05.-ei keltezésű „Befogadó nyilatkozati kérelem” tárgyú levelében értesítette a polgármestert, hogy közöttük 2019. december 05. napján létrejött, Csongrád I.sz. háziorvosi praxisjog adás-vételi szerződés értelmében, kérik a befogadást.

Szerződésük értelmében Dr. Stengl Éva egyéni vállalkozó területi ellátási kötelezettséggel, a jelenleg meglévő feltételekkel működtetné az I.sz. háziorvosi praxist, 6640. Csongrád Gyöngyvirág u.5. sz. alatt, 2020. január 01.-től.

Csongrád Városi Önkormányzat (6640. Csongrád Kossuth tér 7.) és Dr. Stengl Éva egyéni vállalkozó (továbbiakban vállalkozó) háziorvos között, feladat-ellátási szerződés megkötése szükséges a háziorvosi tevékenység végzéséhez. A feladat - ellátási szerződés tervezete jelen előterjesztés mellékletét képezi. Továbbá a vállalkozó kötelezettsége a működtetéshez szükséges személyi és tárgyi minimumfeltételeknek való kötelezettség teljesítése, a Csongrád Megyei Kormányhivatal Szentes Járási Hivatal Népegészségügyi Osztálya által kiadott működési engedély megléte, valamint a Nemzeti Egészségbiztosítási Alapkezelővel megkötött finanszírozási szerződés.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a *„****Javaslat az I. sz. felnőtt háziorvosi körzet háziorvosi feladatainak ellátása érdekében feladat-ellátási szerződés megkötésére ”*** tárgyú előterjesztést és az alábbi döntést hozza:

1. Csongrád Városi Önkormányzat 2020.01.01-től feladat-ellátási szerződést köt határozatlan időtartamra Dr. Stengl Éva egyéni vállalkozó háziorvossal az I. sz. felnőtt háziorvosi körzet feladatainak ellátása érdekében a mellékletben szereplő feladat-ellátási szerződés szerint.

A Képviselő- testület felkéri a polgármestert a feladatellátási-szerződés aláírására.

Felelős:Bedő Tamás polgármester

Határidő: azonnal

1. Csongrád Városi Önkormányzat Képviselő- testülete felhívja Dr. Stengl Éva háziorvos szíves figyelmét a széleskörű betegtájékoztatásra, valamint a folyamatos betegellátás biztosítására.

Határidő: a feladatellátási-szerződés aláírását követően

Felelős: Dr. Stengl Éva háziorvos

Erről jegyzőkönyvi kivonaton értesítést kap:

1. Képviselő-testület tagjai
2. Dr. Stengl Éva háziorvos
3. Egészségügyi referens és általa az érintettek

Csongrád, 2019. december 09.

 Bedő Tamás

 polgármester

REF/ 102-1 /2019. számú előterjesztés melléklete

***Feladat-ellátási szerződés***

***(TERVEZET)***

mely létrejött **Csongrád Város Önkormányzata** (képviseletében: Bedő Tamás polgármester, Csongrád, Kossuth tér 7.) és **Dr. Stengl Éva ev. háziorvos** (továbbiakban: vállalkozó) között Csongrád város egészségügyi alapellátás feladatainak az I. sz. felnőtt háziorvosi körzetében történő feladat – ellátására.

Jelen feladat-ellátási szerződésben foglalt kötelezettség teljesítésében személyesen **Dr. Stengl Éva háziorvos** köteles személyes közreműködőként eljárni. Ezek teljesítéséért személyes felelősség terheli.

1. A felek rögzítik, hogy közöttük önálló orvosi tevékenységről szóló feladat-ellátási szerződéskötés jön létre.
2. A feladat-ellátási szerződésre az egészségügyről szóló 1997. évi CLIV. tv. az önálló orvosi tevékenységről szóló 2000. évi II. tv. és a társadalombiztosítás pénzügyi alapjairól szóló többször módosított 1992. évi LXXXIV. tv., a 43/1999. (III. 03.) Korm. rendelet és a módosított 4/2000. (II. 25.) EüM. r. az irányadó.
3. Csongrád Városi Önkormányzattal kötött feladat-ellátási szerződés alapján az I. számú felnőtt háziorvosi körzet a Csongrád Gyöngyvirág u.5. sz. alatti rendelőhelyiségben működik.
4. A vállalkozó szakmai felügyeletét a Csongrád Megyei Kormányhivatal Szentesi Járási Hivatal Járási Népegészségügyi Intézete, a Tisztifőorvos, és a Nemzeti Egészségbiztosítási Alapkezelő látja el. Az utóbbi a finanszírozásban való részvétele miatt érvényesítheti meghatározott jogát.

Amennyiben a felügyelő szervek a vállalkozó szakmai munkáját nem találják megfelelőnek, akkor az önkormányzat kezdeményezheti a szerződés felbontását.

1. A rendelési idő, a Csongrád Megyei Kormányhivatal Szentesi Járási Hivatal Járási Népegészségügyi Intézete által kiadott működési engedélyben meghatározott melléklete szerint került kialakításra, napi nyolc órában.
2. Csongrád város közigazgatási területén a sürgősségi orvosi ügyelet működtetését, illetve munkájának megszervezését a Dr. Szarka Ödön Egyesített Egészségügyi és Szociális Intézmény biztosítja, amelyben a személyesen közreműködő háziorvos megállapodás alapján tevékenységet vállalhat.
3. A vállalkozó kötelezettséget vállal arra, hogy az I. sz. felnőtt háziorvosi körzet területén (a megállapodás 1. sz. melléklete, az I. sz. háziorvosi körzet területi leírása) – területi, ellátási kötelezettséggel – a háziorvosi feladatokat folyamatosan ellátja és a hozzá bejelentkezett biztosítottak részére az érvényes előírásoknak, a szakma szabályainak megfelelő háziorvosi szolgáltatást nyújt.

Az háziorvosi körzethatárok módosítása, új körzet kialakítása a Képviselő-testület hatásköre, melyet a vállalkozó tudomásul vesz.

1. A vállalkozó elsődleges, személyes és folyamatos ellátást nyújt az egészségi állapot megőrzése, a betegségek megelőzése és gyógyítása céljából.
2. A vállalkozó köteles ellátni a külön jogszabályban foglaltak szerint bejelentkezett biztosítottakat.
3. A gyógyító-megelőző alapellátás keretében feladatkörébe tartozik az egészséges lakosság egészségnevelése és szűrése, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve – szükség esetén – szakorvosi, vagy fekvőbeteg gyógyintézeti vizsgálatra, gyógykezelésére való utalása. E feladatait a rendelőben, indokolt esetben a beteg otthonában végzi.
4. A közegészségügyi-járványügyi feladatok ellátását a 4/2000. (II. 25.) EüM. rendelet-ben foglaltak szerint kell elvégezni.
5. A rendelési idő alatt el kell látni a feladatkörébe utalt orvos-szakértői tevékenységet, melynek keretében – külön jogszabályban foglalt díj ellenében – látleletet ad ki.
6. A személyes közreműködő megszervezi a saját helyettesítését. A helyettesítését csak olyan orvos láthatja el, aki a háziorvosi feladatkörre előírt feltételekkel rendelkezik, vagy munkájának szakmai felügyelete biztosított.
7. A vállalkozó köteles vezetni a háziorvosi szolgálatok által vezetendő nyomtatványok jegyzékét, amelyek adatait számítógépen is nyilvántartja.
8. A vállalkozó ellátja a 13/1992. (VI. 26.) NM. rendelet alapján a közúti járművezetők egészségi alkalmasságának vizsgálatát.
9. A vállalkozó ellátja mindazokat a háziorvosi szolgáltatásokat, amelyeket törvény, rendelet, a szerződés hatálybalépését követően a háziorvosi szolgálat feladatkörébe utal.
10. A szerződő felek jelen feladat-ellátási szerződést 2020. január 1-jétől szóló határozatlan időtartamra kötik.

Csongrád Városi Önkormányzat jelen feladat-ellátási szerződést indokolással akkor mondhatja fel, ha

1. a vállalkozó a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,
2. a vállalkozó önálló egészségügyi tevékenység végzésére való jogosultságát bármely okból elveszti.

A feladat-ellátási szerződést a felek 30 napos felmondási határidővel írásban mondhatják fel.

1. A szerződő felek kötelesek a jelen szerződésben foglaltaktól eltérő feltételéről egymást kölcsönösen tájékoztatni.
2. A feladatot ellátó vállalkozó tudomásul veszi, hogy a feladatellátásra a 43/1999. (III. 3.) Korm. rendelet szerint a Nemzeti Egészségbiztosítási Alapkezelővel finanszírozási szerződést köt.
3. Jelen szerződés jogerőre emelkedett a Csongrád Megyei Kormányhivatal Szentesi Járási Hivatal Járási Népegészségügyi Intézete által kiadott működési engedély birtokában érvényes.
4. Jelen szerződés megszüntetése, módosítása, felülvizsgálata közös megegyezéssel bármikor lehetséges.

A felek rögzítik, hogy jelen szerződésben nem szabályozott kérdésekben a felek között érvényben lévő feladat-ellátási szerződés az irányadó.

1. A felek jogvitájukat tárgyalásos úton rendezik, ennek sikertelensége esetén, bírósági út igénybevétele alkalmára ki kötik, a Csongrádi Járásbíróság kizárólagos illetékességét.

A felek jelen megállapodást, mint akaratukkal mindenben megegyezőt elolvasás és értelmezés után helybenhagyólag aláírták.

Csongrád, 2019. december ..

 \_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

 Bedő Tamás

 vállalkozó polgármester